B4-0598, 0612, 0627, 0644 και 0653/96

Ψήφισμα σχετικά με την πρώτη συμφωνία ΕΕ-Καμπότζης

Το Ευρωπαϊκό Κοινοβούλιο,

Α. λαμβάνοντας υπόψη την συνάντηση της Συμβουλευτικής Ομάδας των δωρεοδοτών της Καμπότζης που θα πραγματοποιηθεί στο Τόκιο τον Ιούλιο 1996,

Β. έχοντας υπόψη ότι η Ευρωπαϊκή Ένωση πρόκειται να διαπραγματευθεί την πρώτη συμφωνία συνεργασίας της με την Καμπότζη,

Γ. διαπιστώνοντας ότι η διαδικασία εκδημοκρατισμού του Βασιλείου της Καμπότζης σημειώνει προόδους με τη διεξαγωγή δημοκρατικών εκλογών το 1993 και την ψήφιση ενός νέου συντάγματος,

Δ. διαπιστώνοντας ότι η εξωτερική και πολυεθνική βοήθεια που προσφέρεται στην Καμπότζη είναι της τάξεως του 40% του κρατικού της προϋπολογισμού και ότι μετά από δύο δεκαετίες εμπολέμου καταστάσεως, οι ανάγκες της χώρας αυτής για βοήθεια παραμένουν σημαντικές ιδίως π.χ. για την εξουδετέρωση των ναρκών,

Ε. βαθύτατα θορυβημένο από τη δολοφονία του Thun Bunly, εκδότου της ανεξαρτήτου εφημερίδος «Odemkiek Khmer» της οποίας η κυκλοφορία απαγορεύθηκε λόγω της δημοσίευσης αντικυβερνητικών άρθρων,

ΣΤ. ανήσυχο λόγω της έλλειψης ελευθερίας του Tύπου στην Καμπότζη, όπου τέσσερις δημοσιογράφοι δολοφονήθηκαν μετά τις προ τριετίας διεξαχθείσες υπό την εποπτεία του ΟΗΕ εκλογές οι οποίες οδήγησαν στο σχηματισμό δημοκρατικά εκλεγμένης κυβερνήσεως,

Ζ. ανήσυχο από την απειλή που συνιστά για το περιβάλλον και μακροπρόθεσμα για την οικονομία της Καμπότζης, η ευρείας κλίμακος υλοτομία που πραγματοποιείται επί του παρόντος,

Η. επισημαίνοντας ότι η κυβέρνηση της Καμπότζης ανήγγειλε, την άνοιξη του 1995, την ολοσχερή απαγόρευση νέων υλοτομικών εργασιών και την εξαγωγή κομμένης ξυλείας, και ότι ωστόσο χορηγήθηκε, περί τα τέλη του ιδίου έτους, άδεια υλοτομίας μιας τεραστίας εκτάσεως (1.3 εκατομμύρια εκτάρια) σε μια ινδονησιακή επιχείρηση,

Θ. ανήσυχο για τις επιπτώσεις επί του περιβάλλοντος και για την απώλεια φορολογικών εσόδων που προκαλεί η παράνομη υλοτομία,

Ι. λαμβάνοντας υπόψη ότι η εμπορία της ξυλείας της Καμπότζης στην Ταϋλάνδη, αποτέλεσε σημαντική πηγή χρηματοδότησης αμφοτέρων των πλευρών του εμφυλίου πολέμου,

Το Ευρωπαϊκό Κοινοβούλιο,

1. ζητεί από την Επιτροπή να συμπεριλάβει στη συμφωνία συνεργασίας ρήτρα σχετικά με τη δημοκρατία, τα ανθρώπινα δικαιώματα και το κράτος δικαίου, η οποία θα παρέχει στην Ευρωπαϊκή Ένωση την δυνατότητα να αναστέλλει τη βοήθεια που χορηγεί σε περίπτωση σοβαρών παραβιάσεων των ανθρωπίνων δικαιωμάτων και των θεμελιωδών δημοκρατικών αρχών;

2. ζητεί από τις αρχές της Καμπότζης να πράξουν παν το δυνατόν για να προσαγάγουν ενώπιον της δικαιοσύνης εκείνους που είναι υπεύθυνοι για τη δολοφονία του Thun Bunly;

3. ζητεί από την κυβέρνηση της Καμπότζης να σεβασθεί πλήρως την ελευθερία του Τύπου και το δικαίωμα της ελεύθερης έκφρασης;

4. ζητεί από την Επιτροπή να ασκήσει πίεση επί της κυβερνήσεως της Καμπότζης με στόχο να σώσει τα δάση της χώρας αυτής:

- με την εφαρμογή, άνευ εξαιρέσεως, της απαγόρευσης της υλοτομίας και εξαγωγής ξυλείας

- με την βελτίωση των πρακτικών δασοκομίας, αναδάσωσης, εκπαίδευσης, παρακολούθησης και υλοποίησης

- με την εφαρμογή ενός μορατόριουμ σε όλες τις άδειες υλοτομίας για όσο χρονικό διάστημα δεν έχει πραγματοποιηθεί κατάλληλη απογραφή των δασών και δεν έχουν ψηφισθεί σχετικοί νόμοι;

5. ζητεί από την Επιτροπή ως δωρεοδότρια - μέλος της Συμβουλευτικής Ομάδας να ασκήσει πίεση για την εφαρμογή των παραπάνω όρων βάσει αμοιβαίως αποδεκτών στόχων που θα συμφωνηθούν μεταξύ των δωρεοδοτών και της Βασιλικής Κυβέρνησης της Καμπότζης;

6. ζητεί από την Ευρωπαϊκή Επιτροπή να καταστήσει σαφή στις αρχές της Καμπότζης την ανάγκη να αναπτύξουν βιώσιμες πρακτικές υλοτομίας, με βάση την πλήρωση των ανωτέρω όρων, στις προσεχείς διαπραγματεύσεις για τη συμφωνία συνεργασίας;

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση της Ταϋλάνδης, την κυβέρνηση της Καμπότζης καθώς και στις κυβερνήσεις των κρατών μελών της Συμβουλευτικής Ομάδας για την Καμπότζη, στην Παγκόσμια Τράπεζα και στο Διεθνές Νομισματικό Ταμείο.